 
Врз основа на член 23 став 1 точка 1 и член 132 од Статутот на Општина Ресен („Службен гласник на Општина Ресен“ бр.7/2010, 13/2013, 8/2015, 11/2015 и 10/2021), а во врска сo член 36 став 1, точка 1 од Законот за локална самоуправа („Службен весник на Република Македонија“ бр.5/02 и „Службен весник на Република Северна Македонија“ бр.202/24) Советот на Општина Рeсен на седницата одржана на ден 27.08.2026 година, донесе:

О Д Л У К А
измени и дополнувања на Статутот на Општина Ресен


Член 1
Со оваа Одлука се врши измени и дополнувања на Статутот на Oпштина Ресен, донесен на ден 13.07.2010 година под број 07-1452/4 („Службен гласник на Општина Ресен“, бр.7/10), Измена и дополнувања на Статутот на Општина Ресен бр.07-3736/40 од 06.12.2013 година („Службен гласник на Општина Ресен“, бр.13/13), Измена на Статутот на Општина Ресен со бр.08-1796/7 од 27.07.2015 година („Службен гласник на Општина Ресен“, бр.08/15) и Измена на Статутот на Општина Ресен со бр.08-2623/4 од 29.10.2015 година и Дополнување на Статутот на Општина Ресен со бр.08-1728/3 од 30.08.2021 година, („Службен гласник на Општина Ресен“, бр.10/21), така што во глава ПОСЕБНИ ТЕЛА НА ОПШТИНАТА, зборовите „Совет на млади“ се заменуваат со зборовите „Локален младински Совет“ 
Член 2
Членот 55 се менува и гласи:
Во Oпштината се формира Локален младински совет како советодавно тело на Општината со цел младите активно да се вклучат во јавниот живот на Општината.
Млади се жители на Општина Ресен, на возраст од 15 до 29 години според Закон за младинско учество и младински политики.
Младите од став 1 на Одлуката, може да бидат избрани за претседател/ка и заменик претседател/ка на Локален младински совет на Општина Ресен, само ако се со место на живеење во Општина Ресен.



Член 3
          Членот 56 се менува и гласи:
Одлука за основање Локален младински совет донесува Советот на Општината врз основа на позитивните законски прописи.
Член 4
Членот 57 се менува и гласи:
Во рамките на својот делокруг на работа Локалниот младински совет:
- предлага точки на дневен ред на Советот на Општината, кои ги засегаат младите;
- иницира прашања за млади од делокругот на работата на Општинaта;
- иницира, учествува и дава повратни информации за процесот на локална младинска
стратегија и други политики;
- доставува информации до Општината, за прашања кои се однесуваат на младите и
- врши други советодавни и застапувачки работи во согласност со ЗМУМП.
Член 5
Членот 58 се менува и гласи:
Општината распишува Повик за формирање Иницијативен одбор (ИО) согласно член 17 од Законот за младинско учество и младински политики. Во ИО може да членуваат младински организации, организации за млади, политички подмладоци, ученички и студентски организации и други облици на младинско здружување кои работат и функционираат на територијата на Општината и сакаат да учествуваат во основањето на ЛМС. Во повикот се напоменува дека Иницијативниот одбор се формира само еднаш за одржување на конститутивното Локално собрание за млади, има најмногу 5 члена и по успешно свикување на Собранието истиот се распушта, односно мандатот престанува.
Иницијативниот одбор преку Општината објавува јавен повик за членство во Локалното собрание на млади. Во јавниот повик јасно е прикажан начинот на пријавување, критериумите кои треба да се исполнуваат за пријавување, како и рокот за пријавување. Повикот треба да биде објавен на веб-страницата на Општината, и да биде достапен за сите млади, а да се сподели на повеќе јавни места, на социјалните мрежи на Општината, до медиумите и до засегнатите чинители (форми на младинско организирање).
Формите на организирање и здружување кои може да учествуваат во Собранието не мора да бидат регистрирани во Општината, но мора да имаат активности на територијата на Општината. Делегатот и заменик-делегатот треба да бидат жители на Општината и на возраст од 15 до 29 години.
Иницијативниот одбор иницира и заседава со конститутивна седница на Локалното собрание на млади заедно со одговорното лице на Општината.
Член 6
Членот 59 се менува и гласи:
Од редовите на Локалното собрание на млади се избира и изгласува тричлена комисија, составена од млади, која е одговорна за следење на целокупниот процес за изборот на членови на Локалниот младински совет. На конститутивната седница на Локалното собрание на млади се избира претседавач/ка по пат на тајно гласање. Секој член на Собранието на млади може да биде кандидиран за претседавач/ка или доколку е предложен и поддржан од најмалку 3 членови на Собранието на млади. 
Член 7
Членот 60 се менува и гласи:
Мандатот на членовите на Собранието на млади вклучително и на претседавачот/ката трае две години со право на уште еден избор.

Член 8
Членот 61 се менува и гласи:
На конститутивната седница, Локалното собранието на млади носи одлука за формирање комисија која до следната седница на Собранието на млади на Општината треба да подготви Деловник за работа на Собранието.
Првата седница на Локалното собрание на млади (веднаш после конститутивната седница) ја свикува веќе избраниот претседавач/чка на Собранието. На седницата се усвојува Деловникот за работа изготвен и предложен од страна на комисијата и се донесува Одлука за распишување Јавен повик за формирање Локален младински совет на Општината, со критериуми во согласност со Законот за младинско учество и младински политики. Јавниот повик се објавува на веб-страницата на Општината, во локалните медиуми и на останати јавни места/социјални медиуми сè со цел да информира што е можно поголем број на млади во Општината. Повикот треба да трае најмалку 10 дена од денот на неговото објавување.
По доставените пријави на кандидатите за членови на Локалниот младински совет, надлежното лице, односно службеникот за млади документацијата од сите пријавени ја доставува до претседавачот/ката и до Собранието кои пак свикуваат нова седница на Собранието. На седницата на Локалното собрание на млади се покануваат делегатите на Собранието и младите кои се пријавиле за членови на Локалниот младински совет, а ги исполнуваат критериумите од повикот.
Тричлената верификациона комисија на Локалното собрание за млади (креирана за време на конститутивната седница) го следи процесот на избор на членови на Младинскиот совет на Општината и треба да ги потврди мандатите на делегатите.
Кандидатите за членови на Локалниот младински совет имаат право на куса презентација на својата програма пред членовите на Собранието, по што следува постапката на гласање.
Локалното собрание на млади избира членови на Локалниот младински совет по пат на непосредни избори со тајно гласање во кое право на глас имаат делегатите од Локалното собрание на млади. За избрани членови на Локалниот младински совет се сметаат оние членови кои освоиле најмногу гласови од страна на присутните делегати, водејќи сметка за балансирана застапеност на двата пола.
Бројот на членови на Локалниот младински совет е непарен и не надминува повеќе од една третина од членовите на Советот на Општината. Членовите на Локалниот младински совет имаат мандат од две години со право на уште еден избор.
Кандидатите за членови на Локалниот младински совет ги предлагаат: граѓански организации и младински здруженија, училишни заедници совети, студентски совети и други форми на младински организации.
Врз основа на писмените предлози од предлагачите на предлог на Комисијата за мандатни прашања, избори и именувања, Советот на Општината Ресен го избира и го разрешува Локалениот младински совет врз основа на одлука на Локалното собрание на млади. Локалниот младински совет од своите редови избира претседател/ка и заменик претседател/ка, согласно Деловникот за работа на Локалниот младински совет.


Член 9
Членот 62 се менува и гласи:
Советот на Општината може да разреши член на Локалниот младински совет и пред истекот на мандатот поради:
- лично барање на членот на ЛМС,
- ако неоправдано отсуствува од седниците на Советот на млади.

Член 10
Членот 63 се менува и гласи:
Локалниот младински совет одржува редовни седници по потреба, но најмалку еднаш во месецот. Седниците ги свикува и со нив заседава претседателот/ката на Локалниот младински совет. Претседателот/ката на Советот е должен/а да свика вонредна седница на Советот на млади на предлог од најмалку 1/3 од членовите на ЛМС.
Локалниот младински совет ги донесува одлуките со мнозинство гласови ако на седницата присуствуваат мнозинство од вкупно избраните членови на ЛМС.
Начинот на работа на Локалниот младински совет поблиску се утврдува со Деловникот за работа.
Локалниот младински совет може да формира постојни и повремени работни тела за потесни кругови на делување, за поедини групи на млади или за проблеми кои ги загрижуваат младите. 
Член 11
Членот 64 се менува и гласи:
Локалниот младински совет донесува програма за работа на ЛМС и ја доставува до Советот на Општината за секоја календарска година.
Програмата за работа, Локалниот младински совет ја донесува со мнозинство на гласови од сите членови на ЛМС. Програмата се донесува и поднесува на одобрување пред Советот на Општината Ресен најдоцна до 31 октомври во тековната година, за следната година


Член 12
Членот 65 се менува и гласи:
Општина Ресен обезбедува финансиски средства за работа на Локалниот младински совет и простор за одржување седници на Советот на млади во Општина Ресен.
Од буџетот на Општината, се издвојуваат средства во висина од најмалку 0,1 % на годишно ниво кои вклучуваат ресурси за работењето на ЛМС во согласност со усвоената годишна програма.
Членовите на Локалниот младински совет не добиваат надоместок за својата работа. 

Член 13
Членот 66 се менува и гласи:
Стручните и административните работи за потребите на Локалниот младински совет ги врши администрацијата во Општина Ресен, односно назначува службеник/чка за млади во согласност со Законот за младинско учество и младински политики. 
Член 14
Одлуката влегува во сила осмиот ден од денот на објавувањето во „Службен гласник на Општина Ресен“.


СОВЕТ НА ОПШТИНА РЕСЕН

